google/wiki40b huggingface dataset:
Arendals Sparebank

Arendals Sparebank var en sparebank i Arendal fra 1825 til 1886.
Arendals Sparebank startet sin virksomhet lørdag 1. oktober 1825, som Norges 6. sparebank. Arbeidsgruppen som planla bankens grunnleggelse besto av flere av Arendals fremste menn, som Peter Herlofson (bankens første direksjonsformann), Morten Smith Dedekam, Conrad Nicolai Schwach, Erich Andreas Thomle med flere. Fra starten holdt sparebanken til i matr.nr. 1 i Arendal (nederst i Bendiksklev ved Torvet), og holdt åpent hver lørdag i en time. I 1844 flyttet banken inn i Arendal rådhus, som banken hadde vært med på å finansiere kjøpet av.
Banken hadde god økonomi, og ga mange pengegaver til byens ulike oppgaver og byggeprosjekter.

Fra sparebank til forretningsbank

I 1875 gikk Arendals Sparebank fra å være en ren sparebank, til å bli drevet mer som en forretningsbank, som handlet med valuta og innvilget lån. Dette var for å ta opp konkurransen med nyetablerte Arendals Privatbank. Banken hadde konkrete planer om å bygge et eget bankbygg i Arendal og hadde engasjert arkitekt Balthazar Lange til å tegne bankbyggningen. Det ble imidlertid ikke noe av disse planene, da banken fikk økonomiske problemer grunnet Arendalskrakket høsten 1886.

Konkurs

Da Privatbanken gikk konkurs høsten 1886, fulgte Arendals Sparebank like etter, og stengte for godt i desember samme år. Innskyterne gikk da til sak mot bankens direksjon, og saken gikk helt til Høyesterett. I 1896 ble direksjonen frifunnet.

Reetablering

Noen år senere, i 1889, ble det etablert en ny sparebank for byen, nemlig Sparebanken i Arendal. Denne blir gjerne regnet som en reetablering av den gamle sparebanken, og skiftet dessuten også navn i 1963 til Arendal Sparebank. Denne banken fusjonerte med Aust-Agder Sparebank i 1973, som i sin tur fusjonerte med Sparebanken Sør i 1984.

Arkivet

Arkivet etter Arendals Sparebank befinner seg på KUBEN i Arendal. Arkivet inneholder forhandlinger, planer og tegninger, samt materiale vedrørende Arendals Sparebanks konkurs.
Lasst uns froh und munter sein

«Lasst uns froh und munter sein» er en tradisjonell tysk julesang fra Hunsrück/Taunus. Sangtexten varierer noe mellom forskjellige steder og deler av regioner. Sangen er knyttet til Nikolausausaften den 5. desember.
Rhabdoclytus

Utseende

Middelsstore, lange og tynne, kontrastrikt tegnede trebukker. Artene kan minne noe om vepser. De er brunsvarte med gulhvite tegninger. Antennene er spinkle, rødlige og omtrent så lange som kroppen. Pronotum er tønneformet, lengre enn bredt. Dekkvingene er jevnbrede eller litt avsmalnende bakover. Tegningene omfatter en hesteskoformet flekk ved roten, to omvendt V-formede tegninger lenger bak i dekkvingen, også spissen er mer eller mindre lys. Beina er lange og nokså slanke.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er utbredt i Øst-Asia: Kina og Japan.
USA-mesterskapet i ultratriatlon 2018

USA-mesterskapet i ultratriatlon 2018 ble arrangert 22. september 2018 i Oklahoma City i Oklahoma i USA, som en del av Redman Triathlon ved Lake Hefner.
Løypa var 2,4 miles (3,8 km) svømming, 112 miles (180,2 km) sykling og 26,2 miles (42,1 km) løping.
Odense kraftvarmeverk

Odense kraftvarmeverk er et varmekraftverk utenfor Odense på nordlige Fyn i Danmark. Dette anlegget er et såkalt kraftvarmeverk som utnytter inntil 90% av energien i det fossile brenselet, ved at spillvarmen utnyttes til levering av fjernvarme. Anlegget ble utbygd i 1974–1991. Brenselstypen er kull og subsidiært olje. Det kan også fyres på bioetanol og naturgass. Det er landets sjette største kraftverk målt etter installert produksjonseffekt. Odense kraftvarmeverker et såkalt kraftvarmeverk som gjenbruker varmespillet fra kraftproduksjonen, og selger dette videre som fjernvarme.
Brenselskilden er industrivarme (varmedamp) fra avfallsforbrenningsanlegg i området Fyn og vest-Sjælland. Det brennes også noe fyringsolje som støttefyring for kokerne. Kraftvarmeverket produserer 24 MW elektrisitet og 64 MJ/sek fjernvarme. Årsproduksjonen er 173 GWh strøm og 1 955 TJ varme.
Operatør var opprinnelig DONG Energy, senere Vattenfall. I 2014 ble både dette anlegget og det nærliggende Fynsverket solgt til Fjernvarme Fyn, hvor Odense kommune var største aksjonær.
Río Pacuare

Río Pacuare er ei elv øst i Costa Rica. Den springer ut i fjellkjeden Cordillera de Talamanca og renner om lag 108 km ut til Det karibiske hav. Ei strekning av elva fungerer som grense mellom provinsene Cartago og Limón. Den er ei svært populær elv for rafting, elvepadling og andre aktiviteter. National Geographic har valgt den ut som en av verdens ti beste elveturer. I regnskogen som omgir elva, holder noen tusen cabecar-indianere til. Skogen har også et rikt dyreliv.
Navnet Pacuare stammer sannsynligvis fra det utdødde språket huetar, men betydninga er ukjent.
Verneplan for vassdrag

Verneplan for vassdrag er en verneplan hvor det er lagt vekt på å ta vare på et representativt utsnitt av norsk vassdragsnatur. I et vassdrag som er vernet kan det ikke gis tillatelse til en konsesjonspliktig vassdragsutbygging, men det kan gis tillatelse til opprustning av eksisterende kraftverk så fremt det ikke er omfattende tiltak. Vernevedtakene er ikke bindende for private og derfor kan det bygges konsesjonsfrie småkraftverk i vernede vassdrag. Ved vurderingen av om et tiltak er konsesjonspliktig, legges det strengere vurdering til grunn i vernede vassdrag enn i andre vassdrag.

Bakgrunn for verneplanene

Allerede i 1960 tok Stortinget opp spørsmålet om å utarbeide en landsplan for vern av vassdrag mot kraftutbygging. Det ble antatt at en landsplan ville lette avveiningen mellom utbyggings- og verneinteressene i de forskjellige delene av landet. 
Den første oversikten over verneverdige vassdrag ble utarbeidet av Undersøkelseskomiteen vedrørende fredning mot vassdragsutbygging (Gabrielsenkomitéen) i 1963. Arbeidet har senere dannet grunnlag for verneplaner mot kraftutbygging. På bakgrunn av Gabrielsenkomitéens arbeid, ble Norges vassdrags- og energidirektorat (NVE) i 1969 bedt om å utarbeide en plan over vassdrag som ut fra frilufts-, natur- og miljøverninteresser burde unntas fra kraftutbygging. En slik plan kom først 25 år senere med samlet plan for vassdrag.

Supplering av verneplanene

De omfattende plansystemene som vi har i dag ble utviklet på 1970 og 80-tallet. Dette er verneplanene for vassdrag (I-IV) og Samla Plan. En la da vekt på at den vanlige konsesjonsbehandlingen ikke ga den ønskede sammenhengen mellom det enkelte prosjektet og den samlede ressurstilgangen. Ut fra en samlet ressursoversikt, ble en del vassdrag varig vernet mot kraftutbygging. Det er i alt fire verneplaner som til sammen utgjør en landsplan for vern av vassdrag.
NVE fikk i oppdrag å komme med en supplering av Verneplanen for vassdrag. Suppleringslisten skal utfylle de eksisterende planene slik at ufullstendige vernede vassdrag får en mer helhetlig verningsplan. Etter dette er det kommet ytterligere en avsluttende supplering.
Khemani Roberts

Idrettskarriere

Roberts deltok i CARIFTA Games 2015, der hun fikk sølv i høydehopp i U20-klassen, bak Safia Morgan fra Jamaica. 
I 2016 vant hun sjukamp i juniorklassen under Pan American Combined Events Cup, med 4178 poeng. Hun vant sjukamp under Trinidadisk mesterskap i friidrett 2017, med 5269 poeng, som var ny personlig rekord.
Sirkelkomposisjon

Sirkelkomposisjon  betyr at handlingen begynner og slutter på samme tid og sted, slik som i romanen Beatles.
Sirkelkomposisjon kan også oppstå hvis en tekst begynner og slutter med samme setning eller avsnitt. Dette kan brukes som et litterært virkemiddel for å symbolisere at en handling er kontinuerlig, at handlingen gjentar seg. Et eksempel på en slik tekst er Karen av Alexander Kielland.
Skumring

Skumring er halvmørket etter solnedgangen. Den gjenkjennes på det svake sollyset, mens selve sola allerede er under horisonten. Skumring må ikke forveksles med solnedgang, som er øyeblikket da solas etterfølgende kant forsvinner under horisonten.
Varigheten av tussmørkeperioden mellom solnedgang og skumring varierer meget avhengig av observatørens breddegrad, fra litt over tjue minutter i tropene, til mange timer i polområdene, til flere uker på polene.
Randsfjordørret

Randsfjordørret er en fellesbetegnelse for storørret (Salmo trutta lacustris) som lever i Randsfjorden, Norges fjerde største innsjø. Randsfjorørreten består av flere stammer som gyter i elver som drenerer til fjorden. Den som blir fysisk størst av dem kalles dokkaaure og gyter i Dokka/Etna. Nesten hvert år fanges det fisk av denne stammen som veier mer enn 10 kg.
Citadellet (Horten)

Historie og funksjon

Det ble bygget samtidig med Den Norske Løve. Oppstarten var i 1848 og fortet stod ferdig i 1851. På tiden det ble bygget og stod ferdig, ble det sett på som topp moderne, og nærmest umulig for fienden å angripe fra sjøen. Imidlertid sørget sprenggranatens inntog omtrent i samme tidsrom for at fortet var umoderne like etter det stod ferdig. 
Fortet fikk sitt navn, Citadellet, av kong Oscar I i 1852, og sånn sett er navnet bare bestemt form av det generelle ordet citadell.
Poenget med Citadellet var å utgjøre det siste forsvarsverket for garnisonen ved en beleiring. Siste slaget skulle utkjempes ved dette fortet. Ironisk nok var det nettopp Citadellet som var det første av militære forsvarsverk som ble revet i 1971.
Imidlertid var det også to andre nøkkelfunksjoner. For det første både som forsvarer av flåten og som forsvarer av sjøen var det tiltenkt en nøkkelrolle, primært på grunn av sin nærmest perfekte beliggenhet. Fri sikt og bombardementmuligheter til ankringsplassen mellom Krakken og Møringa, innseilingen til Indre Havn og selve Indre Havn. For det andre var plasseringen slik at det ikke var så sårbart som andre fort som lå helt inntil strandlinjen. Disse fortene hadde problemer med å vippe kanonene nedover mot skip som la seg helt inntil. Ved å ligge mer tilbaketrukket fra strandlinjen unngikk man denne problematikken og faren. 
Funksjonene til fortet må dessuten ses i sammenheng med de andre forsvarsinstallasjonene, og da særlig Den Norske Løve. Sammen skulle disse utgjøre en høyst betydelig forsvarslinje mot sjøangrep, og plasseringsmessig stod disse fortene veldig godt til hverandre. 
Siste dag med militær aktivitet var 7. september 1970, med marinens siste flagghal. Samme høst ble både Citadellet og fjellet sprengt vekk for å få plass til en sveisehall på verftet. Fortet hadde da over flere år vært utsatt for forsømt vedlikehold og fremstod i dårlig forfatning. Ingen spor gjenstår i dag, men man kan se en modell bygget av John Lie som står på Marinemuseet.

Design

Arkitektonisk var Citadellet bygget etter samme mal som Norske Løve, med den franske utgivelsen av Fortification Perpendiculaire (1776-96) av Marc-René de Montalembert. Poenget var å ha en festningsstruktur med kraftig artilleri i flere etasjer beskyttet av kasematter, og dernest å sørge for en beskyttende passasje til alle deler av festningen, en såkalt kaponnier. Taket hadde to typer brystvern. Den sirkelformede delen av fortet laget av jord, til beskyttelse for takbatteriet. Murstein var benyttet som brystvern mot syd. Totalt sett muliggjorde dette at takbatteriet kunne utstyres med 25 tung, grovkalibrede kanoner.
Antioksidant

Kilder til antioksidanter

Det eksisterer mange ulike typer antioksidanter. Matvarer som er rike på antioksidanter inkluderer bær, frukt, grønnsaker og krydder.
Det finnes også andre kilder til antioksidanter, bl.a. krillolje (astaksantin).
Al-Amarah

Al-Amarah (arabisk:العمارة; også kjent som Al ‘Amārah, Amarah eller Amara) er en by i Øst-Irak med ca. 420.000 innbyggere (estimert 2005). Al-Amarah er det største handelssenteret langs Tigris sør for Bagdad.
Byen er handel og administrasjonssenteret for landbrukssektoren i regionen, kjøttproduksjon, ull og skinn. Al-Amarah er også kjent for veving og sølvarbeid.
The Witcher 2: Assassins of Kings

Spillmekanismer

Witcher 2 skiller seg klart fra sin forgjenger. Kampsystemet er blant annet mer komplekst. Det er nå mulig å sette feller samt sikte og kaste ulike avstandsvåpen.  
The Witcher 2 har også en snikemodus i visse deler av spillet, hvor man må holde seg gjemt mens man holder på med oppdrag. Dersom Geralt klarer å snike seg opp bak dem, kan han slå ned fiendene sine uten at de avslører ham. Dersom man går lei av å gjemme seg, er det imidlertid også mulig å bare slåss mot vaktene.

Historie

Spilleren styrer Geralt av Rivia, som er en av få gjenværende witchere. Witchere er genetisk forbedrede og trente mennesker med spesielle krefter som tjener til livets opphold ved å ta på seg betalte oppdrag av ulike slag. Disse kan variere fra å fjerne monstre som er til bry for landsbyer til å ta del i et slag.
The Witcher 2 har et bredt karaktergalleri der mange av karakterene har fått sin spesielle personlighet. Dette har ofte blitt framhevet blant kritikere som en av spillets styrker.  Videre kan spillet ende på flere ulike måter avhengig av valgene som spilleren gjør underveis. Disse valgene kan også føre til at man får forskjellige historier gjennom spillet.
Ranshart

Historie

Våren 1974 sluttet Rune Sundby i bandet, så Freddy Dahl, som tidligere hadde spilt i Junipher Greene, erstattet ham en kort stund. Innen høsten kom, var både Gudny Aspaas og Dahl ute av bandet, og dermed sto Ruphus uten vokalister. Rune Østdahl ble ny vokalist, mest fordi stemmen hans lignet stemmen til Jon Anderson i Yes. Derfor ligger det en viss Yes-innflytelse over albumet, helt ned til detaljene på plateomslaget. Platen fikk imidlertid dårlig mottakelse. I 1978 ble albumet gitt ut i Vest-Tyskland, av platselskapet Brain.
I 1999 ble Ranshart gjenutgitt på CD av Pan Records. I motsetning til gjenutgivelsen av New Born Day, hadde ikke denne noen bonusspor.
Deloitte

Historie

De opprinnelige firmaene til revisorene William Welch Deloitte, George Touche og Nobuzo Tohmatsu danner grunnlaget for dagens organisasjon gjennom strategiske fusjoner. I 1975 ble Tohmatsu Awoki & Co en del av Touche Ross International, og i 1990 fusjonerte Deloitte, Haskins & Sells og Touche Ross & Co, og ble til det internasjonale firma Deloitte Touche Tohmatsu.
William Welch Deloitte er en av opphavsmennene til revisoryrket. Han var sønnesønn til den franske greve de Loitte, som flyttet til England da den franske revolusjonen brøt ut i 1789. Deloitte skapte seg et navn takket være sitt engasjement innen en bransje som var moderne på  midten av 1800-tallet, jernbaneindustrien.  Han flyttet til USA i 1893 og åpnet flere nye kontorer der. Den amerikanske grenen av Deloitte slo seg sammen med Haskins & Sells i 1924.
Da George Touche i 1883 ble autorisert revisor i Edinburgh og forlot Skottland for å søke lykken i England fantes det ingen «e» i slutten på etternavnet. For at navnet ikke skulle uttales som det engelske ordet «touch» endret han etternavnet til Touche. Han dannet i 1898  firmaet George A. Touche & Co. Et år senere startet han  firmaet Touche, Niven & Company i New York. Firmaet åpnet kontorer over hele USA og Canada og fikk allerede etter kort tid en rekke viktige klienter. Touche gjorde også politisk karriere. Han ble parlamentsleder i 1910 og ble adlet sju år senere.  
Det japanske firmanavnet Tohmatsu stammer fra admiral Nobuzo Tohmatsu. Tohmatsu ble statsautorisert revisor i 1952 og var da 57 år gammel.  I 1967 ble han styreleder i den japanske foreningen for autoriserte revisorer og opprettet i 1968 revisjonsfirmaet Tohmatsu & Company. Nøkkelen til Tohmatsus suksess innen revisjonsbransjen var at han var forutseende nok til å sende et flertall av sine medarbeidere og partnere utenlands for at de skulle få internasjonal erfaring.

Deloitte Norge

Deloitte Norge har over 1300 ansatte fordelt på 20 kontorer, som jobber med rådgivning innenfor forretningsområdene revisjon, skatt og avgift (Deloitte Advokatfirma), konsulenttjenester, risiko og finansrådgivning. Hovedkontoret ligger i Bjørvika i Oslo.
Grunnlaget for Deloitte i Norge, slik vi kjenner firmaet i dag, er blitt lagt gjennom integrasjon av flere revisjons- og rådgivingsfirmaer, primært i løpet av 1980-tallet. Historien går helt tilbake til 1916, da ett av disse firmaene, Bergens Revisjonsinstitutt, ble etablert. Deloitte i Norge har vært medlem av den internasjonale organisasjonen Deloitte Touche Tohmatsu siden 1967. Hvert medlemsfirma er en juridisk separat og uavhengig enhet. 
I 2007 ble Deloitte rangert av BusinessWeek som den beste plassen å starte karrieren.
Høvik menighet

Høvik menighet tilhører Bærum prosti i Oslo bispedømme. Høvik ligger i Bærum kommune som 1 av totalt 10 menigheter og har ca. 17 000 innbyggere.
Menigheten sogner til Høvik kirke.
Helge Hognestad skapte diskusjon innad i kirken i tiden han var residerende kapellan fra 1980 til 1984 med sitt kontroversielle syn på kristendommen.
Mittelgebirge

Mittelgebirge er betegnelsen på åslandskapet i det sentrale Tyskland, som til forskjell fra Alpene i sør preges av rolige, avrunda former uten spor etter iserosjon. Betegnelsen brukes likeledes om enkeltåser og høgdedrag i denne regionen med høgder på mellom 500 og 1500 m. Det høgeste Mittelgebirge i Tyskland er Schwarzwald, mens Wiehengebirge er det nordligste.
Dün

Dün eller Dünwald er en skogkledd kalksteinsås i det nordlige Thüringen i Tyskland, i distriktet (Landkreis) Eichsfeld.
Dün ligger sør for elvene Leine og Wippers øvre løp og nord for byen Dingelstädt. Mot øst fortsetter Dün i åsen Hainleite, og mot sør ligger naturparken Eichsfeld-Hainich-Werratal. Høgeste punkt i Dün er Rondel med 522 m.
Søster hat

Søster Hat er en roman av den norske forfatteren Knut Meling, utgitt i 1987.
Knut Melings roman gjengir i jeg-form en 19 år gammel pikes brutale virkelighet, hennes reaksjoner og hennes følelser. Tidlig forstår leseren at hun har flyktet fra noe som var i ferd med å bli en katastrofe for henne, og etter hvert blir det klart at det hun har unn-sluppet, er hennes egen ansette familie og hjemmet deres på beste Oslos vestkant. Gradvis – og med en ulmende spenning – avdekker hennes betroelser den livssituasjonen og de begivenhetene som hun ikke kunne leve videre med. Søster hat er en roman om retten til frihet og uavhengighet, og om de både åpne og skjulte kreftene som holder dem nede.
Serious Fraud Office (New Zealand)

Serious Fraud Office (SFO; maori: Te Tari Hara Tāware) er en newzealandsk etterforsknings- og påtalemyndighet, opprettet i 1990 etter modell av det britiske SFO.
SFO har ansvar for å etterforske og påtale alvorlig økonomisk kriminalitet. Personer under etterforskning har plikt til å svare på spørsmål fra SFO og legge frem bevis, selv om dette kan være selvinkriminerende. Enhver som nekter kan fengsles.
Dissonans

Begrepet dissonans (av Latin: dis = «forskjellig, atskilt» og sonare = «klinge») er en musikkbetegnelse på intervaller og akkorder som i tradisjonell musikk trenger å bli oppløst i en konsonans.
Spesielt regnes intervaller med frekvenser som har «kompliserte» tallforhold, som stor septim (15:8), liten none (32:15) og liten sekund (16:15) som dissonante. En annen sterk dissonans er tritonus.
Fernand Djoumessi

Idrettskarriere

Djoumessi deltok ved Afrikamesterskapet i friidrett 2010, der han kom på delt 3.-plass, sammen med Mohamed Idris, bak hhv. Kabelo Kgosiemang og Bong Matogno. Han hoppet her 2,15 meter. Året etter deltok han ved Panafrikanske leker 2011, der han kom på 4.-plass, også her med 2,15 meter som beste hopp. 
Ved Jeux de la Francophonie 2013 kom han også på 4.-plass, med 2,20, og ved Samveldelekene 2014 kom han på 7.-plass. Han kom på 2.-plass ved Afrikamesterskapet i friidrett 2014, bak Kabelo Kgosiemang, og ved Verdenscupen i friidrett 2014 kom han på 7.-plass. 
Han greide bare 2,10 meter ved Panafrikanske leker 2015, og endte der på 8.-plass.
Q-Park

Q-Park er et nederlandsk selskap etablert i 1998 som driver parkeringsanlegg. Styreleder er Drs. P.J. Groenenboom. Daglig leder og stifter av selskapet er E.J.M. Vleugels.
Q-Park Norge er en underavdeling av konsernet, og et av Norges største parkeringsselskap. Det har kjøpt parkeringsselskapene Carpark, Center Park og P-Compagniet, og drifter pr. 2010 mer enn 600 parkeringsfasiliteter i Norge. Administrerende direktør for den norske avdelingen er Tone Wicklund-Hansen.

Dom

I 2009 ble selskapet dømt i en fraværsdom i Forliksrådet til å betale 72'000 kroner i erstatning til den feilaktig bøtelagte bilisten Leif W. Erichsen. Tingretten avviste Q-Parks anke, hvilket gjorde dommen rettskraftig. Selskapet nektet å betale og i januar 2010 tok Namsmannen tvangsutlegg i Q-Parks konto.
Volkswagen Schwimmwagen

VW Type 128 og 166 Schwimmwagen  var en fire-hjulsdrevet amfibiebil, et kjøretøy brukt av den tyske hær under andre verdenskrig. Type 166  er den mest massepoduserte amfibiebil i bilens historie.

Utvikling

Til Volkswagen Schwimmwagens brukte man motor og andre mekaniske enheter fra  VW Type 86 fire-hjulsdrevet prototype av Kübelwagen og Type 87 fire-hjulsdrevet 'Kübel/Beetle Kommandobil, som igjen var basert på plattformen til den sivile Volkswagen-bobla. Ferdinand Porsches første bilkonstruktør, Erwin Komenda ble tvunget til å utvikle en helt ny enhetlig karosseritype, siden det flate chassis i de eksisterende VW biler var uegnet for problemfri kjøring i vann. Komenda patenterte sine ideer for amfibiebilen ved det tyske patentkontor.
VW Schwimmwagen ble bygget ved Volkswagens fabrikk i Fallersleben / Wolfsburg  og Porsches anlegg i Stuttgart, mens karosseriet, heller skroget hos Ambi Budd i Berlin. Det ble bygget 15 584 av Type 166 Schwimmwagen fra 1941 til 1944; 14 276 i Fallersleben og 1 308 hos Porsche.Gitt  disse tallene er VW 166 det mest masseproduserte amfibium i bilens historie.
Kun 163 eksemplarer er kjent av Schwimmwagen Registry som eksisterer i dag, kun 13 har overlevd uten restaurering.

Teknologi

Alle Schwimmwagen var fire-hjulsdrevne, kun i første gir (og revers i enkelte modeller.) og hadde differensialsperre både på front- og bakaksel. 
Når kjøretøyet skulle brukes på vann var det et nedfellbart propelldeksel over motoren som var montert bak. Når den var kommet på plass var det en enkel kobling som var forbundet med drivakslen. Det betød at propellen bare kunne drive amfibiet forover. For reversering i vann var det to valg, enten padle eller kjøre på land og så sette amfibiet i revers, og la hjulenes rotasjon langsomt ta kjøretøyet tilbake. Forhjulet virket som ror, så rattet ble brukt, både på kandidat og i vann.
Konfiskasjon

Konfiskasjon kommer fra latin confiscare som betød å inndra til det keiserlige skattkammer, fiscus  . Konfiskasjon innebærer at en verdi eller en gjenstand med verdi overføres til noen andre og som regel til en offentlig autoritet. Overføringen av verdien skjer ved hjelp av midler som autoriteten lovlig kan bruke. Verdien eller verdien av eiendelen går tapt for den opprinnelige eieren som ikke får verdien erstattet. 
Konfiskasjon vil i Norge i fredstid komme i strid med grunnlovens § 105 regler om erstatning. Ved ekspropriasjon overtar det offentlig en verdi, men det skal betales full erstatning.  Ordet konfiskasjon eller å konfiskere brukes ikke i norske lover.
Juridiske begreper som ligner er inndragning og beslag. Beslag i en straffesak innebærer at politiet tar hånd om en gjenstand eller verdi for en tid. Beslag kan inndras. Utbytte av straffbar handling skal inndras. En inndratt verdi kan både være eiendom og penger. Inndragning brukes  også om inndragning av en tillatelse. 
Inndragning kan skje til fordel for fornærmede. 
Konfiskasjon er brukes i mange forskjellige sammenhenger i den politiske debatten.